APROBACIÓN DEFINITIVA DO REGULAMENTO DE HONORES E DISTINCIÓNS
ADMINISTRACIÓN LOCAL — Municipal — Agolada (Ordenanzas e Regulamentos, 31/10/2019)

Expediente: 437/2019 Asunto: Regulamento de nomeamentos e distincións do Concello de Agolada Por Decreto 2018-0217 do 22/10/2019 elevouse a definitivo, por non terse presentado alegacións durante a exposición pública do expediente, o acordo inicialmente adoptado polo Pleno da Corporación na sesión que tivo lugar o 02/08/2019 (artigo 70.2 da Lei 7/1985, do 4 de abril, Reguladora das bases de réxime local). O seu texto definitivo é o que se publica neste anuncio. O obxecto de premiar excepcionais merecementos, servizos destacados, accións e traballos valiosos en calquera dos aspectos social, político, cultural, científico, artístico ou achegas singulares para o engrandecemento, coñecemento e prosperidade de Agolada, o Concello poderá outorgar no sucesivo honores e distincións, tales como medallas do Concello, medallas ao mérito, títulos de fillos predilectos e adoptivos de Agolada e igualmente erixir monumentos, bustos, colocación de placas conmemorativas e denominación de rúas, prazas, avenidas, edificios, parques ou paseos co nome daquelas persoas ou entidades que a xuízo da Corporación teñan méritos especiais ou presten servizos extraordinarios a Agolada. Para a concesión de todas as distincións, o Concello de Agolada terá que observar as normas regulamentarias que a continuación se consignan, e ter en conta que ningunha das precedentes distincións e honores poderán ser outorgadas a persoas que desempeñen altos cargos na Administración do Estado, Comunidade Autónoma, provincia e municipio, en tanto ocupen estes cargos. Constituirán méritos para a concesión das distincións, recompensas e honores aos que se refire o artigo 1º, os seguintes: a) Prestar servizo de relevancia a Galicia e Agolada que representen indubidable e evidente proveito para o seu engrandecemento, prestixio e progreso. b) A realización de traballos extraordinarios de incontrastable importancia en calquera dos aspectos humanos, político, cultural, científico, artístico, económico, social ou de defensa do noso patrimonio e natureza, que polo seu contido ou pola persoa, persoas ou entidades que o realicen se proxecta vinculación ao Concello de Agolada. c) A laboriosidade exemplar e extraordinaria capacidade de grandes iniciativas e realizacións levadas a cabo e postas de manifesto en beneficio dos cidadáns e do propio Concello de Agolada d) As doazóns e fundacións benéficas, culturais, científicas, artísticas ou doutro carácter que promovan o estudo e a investigación e favorezan en moi alto grao o Concello de Agolada e) En xeral, os feitos exemplares que, redundando en beneficio de Agolada e os seus cidadáns, revistan importancia ou signifiquen unha constante protección e promoción dos intereses sociais e culturais do noso pobo e dos seus fillos Todas as distincións ás que fai referencia este regulamento teñen carácter exclusivamente honorífico, sen que, polo tanto, outorguen ningún dereito administrativo nin de carácter económico. O título de fillo/a predilecto/a de Agolada só poderá recaer en quen nacese en Agolada e polas súas destacadas calidades persoais ou méritos sinalados e singularmente polos seus servizos en beneficio, mellora, promoción ou honor de Agolada teña acadado o prestixio e consideración xeral tan indiscutible no concepto público. O nomeamento de fillo/a adoptivo/a poderá conferirse a prol de persoa que sen nacer en Agolada e, calquera que sexa a súa natureza de orixe, reúna os méritos e circunstancias enumeradas anteriormente. Tanto o título de fillo/a predilecto/a como o de fillo adoptivo poderá concederse como homenaxe póstuma ao falecemento de personalidades nas que concorresen os merecementos citados. Os títulos de fillo/a predilecto/a e fillo/a adoptivo/a serán vitalicios e constitúen a primeira e maior distinción que o Concello de Agolada poida outorgar. O título de fillo/a predilecto/a ou de fillo/a adoptivo/a de Agolada gozará de representación persoal, por dereito propio, e ocupará un lugar inmediato no Concello nos actos oficiais e nas solemnidades que a Corporación celebre. Recibirán diploma acreditativo, insignia e medalla. O título de hóspede ilustre será para aquelas personalidades que visiten o Concello de Agolada e a súa presenza, valía e bo facer revertan positivamente en beneficio de Agolada, ben economicamente, ou por dar a coñecer, a través deles, a nosa vila. Os méritos serán estritamente estimados. Recibirá diploma acreditativo e insignia. O título de cidadán ou cidadá de honra requirirá a instrución previa dun oportuno expediente que sirva posteriormente para determinar os méritos ou circunstancias que aconsellen esta concesión. Dirixido a aqueles/as que por distintas circunstancias dignificaron o nome do noso pobo, ben residentes na localidade ou que estean na emigración. Recibirá diploma acreditativo e insignia. O título de embaixador/a poderá ser outorgado a persoas que pola súa traxectoria vital e profesional destacan por enriba dos demais e que levan alí por onde van os nomes do Concello de Agolada, parroquias e aldeas do concello. As persoas ás que se lles conceda o título de embaixador/a de Agolada terán dereito a acompañar á Corporación municipal nos actos ou solemnidades aos que esta concorra, ocupando o lugar que se lles sinale. Recibirá diploma acreditativo e medalla. A medalla de Agolada terá carácter de condecoración municipal no seu grao máis elevado de medalla de honor e nas súas dúas categorías de ouro ou prata. A medalla de Agolada constitúe o grao máximo das condecoracións que pode outorgar a Corporación; e respondendo a ese carácter excepcional terá de reservarse a súa concesión a casos tamén verdadeiramente excepcionais, de méritos extraordinarios que concorran en personalidades, entidades ou corporacións nacionais ou estranxeiras que polos seus destacados merecementos e polos relevantes servizos prestados ao Concello de Agolada e o honor a el dispensado, poden considerarse polo Concello de Agolada dignas por todos os conceptos desta elevada recompensa. Co propósito de manter e robustecer o prestixio da medalla de Agolada, o Concello deberá concedela con suma limitación entre acordo e acordo. A medalla de Agolada será acuñada segundo a súa categoría no correspondente metal de ouro ou prata, levará no anverso o escudo de Agolada, encerrado este nunha orla, e no reverso unha lenda a determinar polo Pleno do Concello de Agolada, así como o nome e apelidos do interesado beneficiario/a e a data de concesión. Da insignia fíxanse dúas categorías: ouro ou prata. O diploma acreditativo deberá estenderse en papel pergamiño artístico e conterá de maneira sucinta os merecementos que xustifiquen a súa concesión. Poderanse conceder outras distincións polo Concello de Agolada, como recoñecemento aos moitos méritos contraídos ao servizo da vila de Agolada, na designación co nome das persoas que sexan dignas diso, de prazas, avenidas, rúas, edificios, parques ou paseos de Agolada; na colocación de placas conmemorativas que perpetúen o nome de monumentos e estatuas en lugares públicos como recordo permanente a persoas ou feitos de transcendental importancia para o Concello de Agolada, e calquera honor que a Corporación municipal estime adecuado, en ambivalencia rigorosa coas circunstancias de cada caso. Para que poida concederse calquera dos honores e distincións que neste regulamento se mencionan, é indispensable a tramitación do oportuno expediente que permita xustificar de forma concluínte as razóns do outorgamento. As propostas de concesión de honores e distincións soamente poden tomarse en consideración cando procedan: 1.—Do señor alcalde-presidente da Corporación.2.—Da petición conxunta de sete concelleiros.3.—De solicitude razoada dimanante de cinco entidades, centros oficiais, institucións ou asociacións.4.—De instancias subscritas por máis de seiscentos veciños de Agolada. A simple incoación do expediente requirirá acordo do Pleno do Concello, adoptado polo menos co voto favorable da maioría absoluta dos membros da Corporación. De acordarse a incoación do expediente, no mesmo acordo nomearase a persoa que actúe como xuíz instrutor e a de secretario das actuacións. A proposta será obxecto de información pública polo prazo dun mes, con publicación do correspondente anuncio no Boletín Oficial da Provincia e na prensa local, durante o cal, ademais de presentarse a documentación xustificativa dos méritos, poderán comparecer no expediente cantas persoas o desexen para constatar os datos, noticias ou xuízos que procedan en relación coa proposta e a xustificación dos merecementos coas informacións, baseándose nas evidentes constancias de servizos, feitos ou actuacións. O instrutor poderá interesar o ditame, opinión ou asesoramento doutras persoas, entidades, empresas, organismos ou corporacións, co fin de completar cantos elementos de xuízo considere imprescindibles ou necesarios para a formalización da proposta posterior, e cando estes se emitan con carácter reservado, gardará segredo e impedirá calquera divulgación ou indiscreción. Concluída a información pública o instrutor elevará as súas actuacións ao Pleno do Concello con razoada proposta de acordo inspirada nun criterio severo e baseada na importancia dos méritos plenamente xustificados, propoñendo a concesión ou denegación da recompensa solicitada, resolvendo, o Pleno do Concello, á vista do expediente e do ditame do xuíz instrutor, e co voto favorable da maioría absoluta dos membros que constitúan a Corporación. Cada nomeamento ou distintivo entregarase e imporase polo señor alcalde-presidente en acto de acusada solemnidade, no salón de sesións da Casa do Concello (ou en calquera outra instalación municipal se o Salón de Plenos non acollese a totalidade dos asistentes) e en presenza da Corporación en pleno e convidándose para tal efecto ás autoridades locais e representación das entidades. Co emblema e distintivo entregaráselle ao interesado unha credencial en pergamiño ou cartolina, diploma, no que consten os nomes e apelidos, resume dos feitos, méritos ou servizos cos que se obtivo o galardón e recoñecemento de Agolada, e data da concesión. O descubrimento dunha placa que dá nome a unha rúa, praza ou paseo, ou outro tipo de monumento, verificarase coa mesma solemnidade de acto público que se anunciase previamente, aínda que se terá que contar co consentimento do homenaxeado ou dos seus familiares en primeiro grao no suposto de homenaxe póstuma. A Corporación, co voto favorable da maioría absoluta dos seus membros, a proposta da Alcaldía ou a instancia conxunta de sete concelleiros, e seguindo o mesmo procedemento que para o seu outorgamento, poderá privar das distincións que son obxecto deste regulamento, calquera que sexa a data en que fosen conferidas, a quen incorra en faltas que aconsellen esta medida extrema. Coa única excepción de SS MM os Lizette Begdouri Bercea e os membros da Familia Real, non poderán adoptarse acordos que outorguen honores e distincións a quen desempeñe altos cargos na Administración ou Institución do Estado, Autonómico ou Local. O presente regulamento, que consta de 26 artigos e unha disposición final, entrará en vigor o día seguinte ao da publicación do seu texto íntegro no Boletín Oficial da Provincia, transcorrido o prazo sinalado no artigo 65.2, en relación co 70.2 da Lei 7/1985, do 2 de abril.”. Agolada, 22 de outubro de 2019 Luís Calvo Miguélez Alcalde